Anne Baastrup (SF), 2010-05-20:
Forleden dag var jeg til en konference, hvor Kriminalforsorgsforeningen havde bedt justitsministeren om at fortælle om de resocialiseringstilbud, som den nye justitsminister ville komme med.
Det var jo en fornøjelse at høre justitsministeren, og det er første gang under en borgerlig regering, at vi har en justitsminister, der rent faktisk synes, at der skal ske resocialisering.
Men noget af det, som jeg også forstod på justitsministerens indlæg her i mandags, var, at der ingen penge er.
Vi kan jo godt lave de her handleplaner, og jeg synes også, det lyder rigtig, rigtig godt, at justitsministeren kommer med det her bud om, at der rent faktisk nu skal laves nogle handleplaner, og at der skal indgås forpligtende samarbejde med kommunerne.
Men vi får ikke flere socialrådgivere ud af det, og vi vil stadig væk stå i en situation, hvor både socialrådgiverne i fængslerne og socialrådgiverne i den fri kriminalforsorg ikke har nok tid.
Derfor vil jeg opfordre justitsministeren til i hele den her handleplansimplementering at se på, hvilke af de regler og hvilket af det arbejde, som den fri kriminalforsorg rent faktisk laver i dag, der kunne undgås.
Kunne vi ikke meget nøje gennemgå, hvad det er for nogle regler, som socialrådgiverne laver, bare fordi de skal lave dem, eller fordi det er besluttet på et eller andet tidspunkt af en eller anden historisk årsag?
Her tænker jeg på bureakratiske elementer, kontrol for kontrollens egen skyld og det med, at man plejer at kontrollere på den der måde, og derfor bliver man også nødt til at gøre det her.
Noget andet, som jeg også tror vil være rigtig, rigtig godt, hvis det er sådan, at det her handleplansforløb og implementeringen af handleplanen skal komme til at fungere, er, at man i lidt bedre tid giver de indsatte besked om, hvornår de bliver løsladt.
Vi har noget for noget-ordningen, og vi har to tredjedels-ordningen, men der er også personer, der ikke får løsladelsen på et tidligere tidspunkt.
Jeg får somme tider henvendelser fra mennesker, som spørger, om de kan komme på mødet og få en løsladelse i maj, men så får de at vide, at de altså ikke er blevet optaget på det møde der, men at det godt kan være, at de får en dato i september, men man ved det ikke.
Der ville det faktisk være rigtig, rigtig godt for de indsatte, hvis de bare fik et halvt år, de kunne forberede sig i, således at hjemmet vidste, at nu kommer far hjem, så man altså til de her mennesker, hvoraf mange af dem i forvejen jo har et lidt skrøbeligt familienetværk, kunne sige: Om et halvt år er sandsynligheden til stede for, at far bliver lukket ud.
Det kan man ikke få at vide i dag.
Det er meget, meget sjældent, at man rent faktisk får den der viden, og det generer jo ikke nogen, at man ved, at man kommer ud om et halvt år.
Jeg tænker naturligvis på dem, der sidder der i rigtig lang tid.
Jeg tror, det vil hjælpe på hele deres resocialisering, og det koster ikke en krone.
Det er bare et spørgsmål om at tage det op på et tidligere tidspunkt.
Derudover synes vi, at Socialdemokraterne skal have rigtig meget ros for at have fremsat det her forslag.
Det er jo også en del af vores kriminalforsorgsreform, og vi synes, det er rigtig, rigtig vigtigt, at vi altid holder fokus på, hvordan vi kan forhindre, at der begås ny kriminalitet.
Ved nogle ordentlige udslusningstilbud til de indsatte kan vi rent faktisk forhindre, at de lander på gaden, går ud sammen med kammersjukkerne, drikker sig fulde og lander bag de stivede gardiner igen.
Det er ikke den vej, vi skal gå, vi skal have dem ud i en ordentlig tilværelse, således at vi ikke får ny kriminalitet, nye ofre, og sådan at disse mennesker kommer ind på arbejdsmarkedet og får en god tilværelse.
Vi støtter forslaget, men vi kan godt gå noget længere, og det regner jeg med justitsministeren gør, han sidder jo og skriver nu.